CELEX: 
Language: bg
Date: 2017-09-29 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) 2016/1011 на Европейския парламент и на Съвета с уточняването на начина, по който се прилагат критериите в член 20, параграф 1, буква в), подточка iii), когато се оценява дали определени събития биха могли да доведат до значително и неблагоприятно въздействие върху целостта на пазара, финансовата стабилност, потребителите, реалната икономика или финансирането на домакинствата и предприятията в една или повече държави членки

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Регламент (ЕС) 2016/1011 на Европейския парламент и на Съвета относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове (оттук нататък „Регламентът за референтните показатели“) се въвежда обща уредба с цел осигуряване на точността и достоверността на използваните референтни показатели (бенчмаркове) при финансовите инструменти, финансовите договори и инвестиционните фондове в Европейския съюз. С него следователно се цели да се допринесе за функционирането на вътрешния пазар, като същевременно се постигне висока степен на защита на потребителите и инвеститорите.
            
            
               Настоящият делегиран регламент се основава на оправомощаване, предвидено като възможност в Регламента за референтните показатели. Въпросът за субсидиарността беше включен в оценката на въздействието на Регламента за референтните показатели.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията възложи на Европейския орган за ценни книжа и пазари (ЕОЦКП) да ѝ предостави техническо становище за евентуални делегирани актове във връзка с Регламента за референтните показатели. ЕОЦКП предостави становището си на Комисията на 10 ноември 2016 г. При изготвянето на техническото си становище ЕОЦКП организира две обществени консултации — през февруари-март 2016 г. (51 публикувани отговора
                  1
               ) и през юни 2016 г. (33 публикувани отговора
                  2
               ). Освен това, на 29 февруари 2016 г. органът организира открито изслушване. Комисията присъства на заседанията на работната група на ЕОЦКП, натоварена с изготвянето на становището, както и на откритото изслушване, а при изготвянето на делегирания регламент тя взе предвид и получените при консултациите отговори. 
            
            
               Като цяло отговорилите на консултациите на ЕОЦКП по проекта на техническо становище подкрепиха подхода на ЕОЦКП. Този подход е за създаване на неизчерпателен списък с критерии, които следва да бъдат разглеждани от компетентните органи при всеки отделен случай. Респондентите не сметнаха за необходимо да се добавят допълнителни критерии към изброените в настоящия делегиран регламент. Някои от техните по-подробни предложения бяха взети предвид при окончателното техническо становище; имаше и коментари, които не се отнасяха до елементите на становището, а до свързани с него въпроси. 
            
            
               Един респондент изтъкна, че стойността на финансови инструменти, финансови договори и инвестиционни фондове, която се определя чрез референтен показател в дадена държава членка, може да бъде завишена поради присъствието на големи попечители. Този въпрос бе разяснен в едно от съображенията на настоящия делегиран регламент. В делегирания регламент е разгледан и повдигнатия в друг коментар въпрос за заменяемостта на даден референтен показател, когато се преценява дали това може да е от решаващо значение. Трябва да се отбележи обаче, че отсъствието на заместители вече е един от задължителните критерии в член 20, параграф 1, буква в), подточка ii) от Регламента за референтните показатели. 
            
            
               ЕОЦКП изрично постави въпроса дали понятието „значителен дял“, така както се използва в няколко от предложените критерии, следва да се развие допълнително — като проценти или диапазони от стойности. Мненията на респондентите се различаваха. Някои изразиха предпочитание ЕОЦКП да доразвие понятието, а други се съгласиха с ЕОЦКП, че това би било много трудно и отбелязаха, че такива количествени прагове могат да изискват чести промени в отговор на пазарните и икономическите процеси в държавите членки. След претегляне на предимствата и недостатъците на количествените прагове изглежда целесъобразно те да не бъдат определени в делегирания регламент, тъй като законодателството вероятно няма да бъде достатъчно гъвкаво, за да се осигури изменението им в зависимост от пазарните и икономическите процеси и други съществени фактори. Това е в съответствие с Регламента за референтните показатели, в който се споменава, че компетентните органи могат да използват комбинация от качествени и количествени критерии, така че да разполагат с достатъчна гъвкавост, за да могат да определят, че даден референтен показател е критичен, дори ако той не надхвърля количествените прагове.
            
            
               От своя страна, през 2016 г. и първото тримесечие на 2017 г. Комисията проведе двустранни срещи с различни заинтересовани лица, за да обсъди с тях съдържанието на настоящия делегиран регламент. Тя също така проведе две заседания на съответната експертна група, по време на които експерти от финансовите министерства и надзорните органи на държавите членки, както и наблюдатели от Европейския парламент и ЕОЦКП, обсъдиха делегираните мерки.
            
            
               След вътрешната за Комисията междуведомствена консултация, проведена от 22 юни 2017 г. до 20 юли 2017 г., обществеността бе приканена да се произнесе по проекта на делегиран регламент на Комисията. По делегирания акт не бяха направени специални коментари. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С настоящия делегиран регламент се определя начинът, по който трябва да се прилагат критериите в член 20, параграф 1, буква в), подточка iii) от Регламента за референтните показатели, за да се оцени потенциалното въздействие, което прекъсването или ненадеждността на даден референтен показател може да има върху целостта на пазара, финансовата стабилност, потребителите, реалната икономика или финансирането на домакинствата и предприятията в една или повече държави членки.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 29.9.2017 година
            
            
               за допълване на Регламент (ЕС) 2016/1011 на Европейския парламент и на Съвета с уточняването на начина, по който се прилагат критериите в член 20, параграф 1, буква в), подточка iii), когато се оценява дали определени събития биха могли да доведат до значително и неблагоприятно въздействие върху целостта на пазара, финансовата стабилност, потребителите, реалната икономика или финансирането на домакинствата и предприятията в една или повече държави членки
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
         
         
            
               като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014
                  3
               , и по-специално член 20, параграф 6, буква в) от него,
            
            
               като има предвид, че:
            
            
               (1)С оглед на общия характер на качественото условие в член 20, параграф 1, буква в), подточка iii) от Регламент (ЕС) 2016/1011 и на необходимостта да се осигури съгласувано прилагане от страна на компетентните органи на това условие, е целесъобразно да се определи как, в контекста на критичните референтни показатели, биха могли да окажат значително и неблагоприятно въздействие върху целостта на пазара, финансовата стабилност, потребителите, реалната икономика или финансирането на домакинствата и предприятията в една или повече държави членки следните обстоятелства: i) прекратява се изготвянето на даден референтен показател; ii) даден референтен показател се изготвя въз основа на входящи данни, които вече не са напълно представителни за базовия пазар или икономическа действителност или iii) даден референтен показател се изготвя въз основа на ненадеждни входящи данни.
            
            
               (2)Критичните референтни показатели често се използват в държави членки, различни от държавата членка, в която се изготвят, и се използват по различен начин в отделните държави членки. Следователно има потенциал за значително въздействие в една или повече държави членки или на равнището на Съюза. Аналогично, има потенциал за значително неблагоприятно въздействие по отношение само на един или повече от критериите по член 20, параграф 1, буква в), подточка iii). Поради това е важно оценката да се извърши както на национално равнище или на равнището на пазара, така и на равнището на Съюза.
            
            
               (3)В Регламент (ЕС) 2016/1011 са посочени пет области, в които може да възникне значително неблагоприятно въздействие. Въпреки че целостта на пазара е съсредоточена върху пазара на конкретен финансов продукт, финансовата стабилност се отнася до финансовата система на дадена държава членка или на Съюза като цяло. Потребителите са засегнати основно чрез финансовите инструменти и инвестиционните фондове, в т.ч. пенсионните фондове, в които те са инвестирали, и финансовите договори, които те са подписали, в които се използва съответният критичен референтен показател. Потенциалното въздействие върху реалната икономика е пряко свързано със стойността на финансовите инструменти, финансовите договори и инвестиционните фондове, която се определя въз основа на този референтен показател. Потенциалното въздействие върху финансирането на домакинствата и предприятията е вероятно да се увеличи при нарастване на стойността на непогасените заеми спрямо размера на икономиката. Потребителите и финансирането на домакинствата и предприятията са по-уязвими на неблагоприятни въздействия, когато общото равнище на задлъжнялост на домакинствата и предприятията е голямо,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
                  Оценка от компетентните органи
            
            
               1.Компетентните органи преценяват според критериите, посочени в членове 2, 3, 4, 5 и 6, дали е налице значително и неблагоприятно въздействие върху целостта на пазара, финансовата стабилност, потребителите, реалната икономика или финансирането на домакинствата и предприятията в една или повече държави членки, както е посочено в член 20, параграф 1, буква в), подточка iii) от Регламент (ЕС) 2016/1011.
            
            
               2.Когато компетентните органи предвиждат, че в повече от една държава членка ще настъпи такова значително и неблагоприятно въздействие, те извършват оценка за всяка съответна държава членка, както и обща оценка за всички държави членки. 
            
            
               Член 2
                  Значително и неблагоприятно въздействие върху целостта на пазара 
            
            
               Компетентните органи преценяват дали е налице значително и неблагоприятно въздействие върху целостта на пазара според следните критерии:
            
            
               a)стойността на финансовите инструменти, търгувани на места на търговия в съответните държави членки, която се определя въз основа на дадения референтен показател пряко или непряко — като се използва комбинация от референтни показатели, и която е изразена както като абсолютна величина, така и като относителна — спрямо общата стойност на финансовите инструменти, които се търгуват на местата на търговия в тези държави членки;
            
            
               б)стойността на финансовите договори в съответните държави членки, която се определя въз основа на дадения референтен показател пряко или непряко — като се използва комбинация от референтни показатели, и която е изразена както като абсолютна величина, така и като относителна — спрямо общата стойност на неуредените финансови договори в тези държави членки;
            
            
               в)стойността на инвестиционните фондове в съответните държави членки, която се определя въз основа на дадения референтен показател за резултатите от дейността им пряко или непряко — като се използва комбинация от референтни показатели, и която е изразена както като абсолютна величина, така и като относителна — спрямо общата стойност на инвестиционните фондове с разрешение или нотификация да бъдат предлагани в тези държави членки;
            
            
               г)дали референтният показател е бил определен в съответствие с член 28, параграф 2 от Регламент 2016/1011 като потенциален заместител — или вече е бил използван като приемник — на други показатели, включени в списъка с критичните бенчмаркове в член 20, параграф 1 от Регламент (ЕС) 2016/1011;
            
            
               д)при стандартите — за счетоводни или други нормативни цели:
            
            
               i)дали референтният показател е използван като референтен с оглед на пруденциалните изисквания — капиталови, за ликвидност или за ливъридж;
            
            
               ii)дали референтният показател се използва в международните счетоводни стандарти.
            
            
            
               Член 3
                  Значително и неблагоприятно въздействие върху финансовата стабилност
            
         
         
            
               Компетентните органи преценяват дали е налице значително и неблагоприятно въздействие върху финансовата стабилност според следните критерии:
            
            
               а)стойността на финансовите инструменти, финансовите договори и инвестиционните фондове в съответната държава членка, която се определя въз основа на дадения референтен показател пряко или непряко — като се използва комбинация от референтни показатели, и която е изразена както като абсолютна величина, така и като относителна спрямо следното:
            
            
               i)общите активи на финансовия сектор в тези държави членки;
            
            
               ii)общите активи на банковия сектор в тези държави членки;
            
            
               б)уязвимостта на финансовите институции, които са подписали или са инвестирали във финансови инструменти, финансови договори и инвестиционни фондове, при които се използва референтният показател.
            
            
               Член 4
                  Значително и неблагоприятно въздействие върху потребителите
            
            
               Компетентните органи преценяват дали е налице значително и неблагоприятно въздействие върху потребителите според следните критерии:
            
            
               а)при финансовите инструменти и инвестиционните фондове, предлагани на потребителите:
            
            
               i)стойността на предлаганите на потребителите в съответните държави членки финансови инструменти и инвестиционни фондове, която се определя въз основа на дадения референтен показател пряко или непряко — като се използва комбинация от референтни показатели, и която е изразена както като абсолютна величина, така и като относителна — спрямо общата стойност на финансовите инструменти и инвестиционните фондове, които се предлагат на индивидуалните инвеститори в тези държави членки;
            
            
               ii)оценка на броя на потребителите в съответните държави членки, инвестирали във финансови инструменти или инвестиционни фондове, чиято стойност се определя въз основа на дадения референтен показател пряко или непряко — като се използва комбинация от референтни показатели; броят на потребителите е изразен както като абсолютна величина, така и като относителна — спрямо общия брой на населението в тези държави членки;
            
            
               б)при институциите за професионално пенсионно осигуряване:
            
            
               i)стойността на пенсионните схеми, управлявани от институциите за професионално пенсионно осигуряване в съответните държави членки, която се определя въз основа на дадения референтен показател и е изразена както като абсолютна величина, така и като относителна — спрямо общата стойност на пенсионните схеми, управлявани от институциите за професионално пенсионно осигуряване в тези държави членки;
            
            
               ii)оценка на броя на потребителите, които участват в пенсионните схеми, управлявани от институциите за професионално пенсионно осигуряване в съответните държави членки и при които пенсионни схеми се използва даденият референтен показател; броят на потребителите е изразен както като абсолютна величина, така и като относителна — спрямо общия брой на населението в тези държави членки;
            
            
               iii)оценка на значението на институциите за професионално пенсионно осигуряване, управляващи пенсионни схеми, чиято стойност се определя въз основа на дадения референтен показател за пенсионния доход на гражданите на държавите членки;
            
            
               в)при потребителските кредити:
            
            
               i)стойността на потребителските кредити в съответните държави членки, която се определя въз основа на дадения референтен показател и е изразена както като абсолютна величина, така и като относителна — спрямо общата стойност на потребителските кредити в тези държави членки;
            
            
               ii)оценка на броя на потребителите в съответните държави членки, взели потребителски кредит, който се основава на дадения референтен показател; броят на потребителите е изразен както като абсолютна величина, така и като относителна — спрямо общия брой на населението в тези държави членки;
            
            
               iii)степента на задлъжнялост на потребителите в тези държави членки.
            
            
               Член 5
                  Значително и неблагоприятно въздействие върху реалната икономика
            
            
               Компетентните органи преценяват дали е налице значително и неблагоприятно въздействие върху реалната икономика, като взимат предвид стойността на финансовите инструменти, финансовите договори и инвестиционните фондове в съответните държави членки, която се определя въз основа на дадения референтен показател пряко или непряко — като се използва комбинация от референтни показатели, и която е изразена както като абсолютна величина, така и като относителна — спрямо брутния национален продукт на тези държави членки.
            
         
         
            
               Член 6
                  Значително и неблагоприятно въздействие върху финансирането на домакинствата и предприятията
            
            
               Компетентните органи преценяват дали е налице значително и неблагоприятно въздействие върху финансирането на домакинствата и предприятията в една или повече държави членки според следните критерии:
            
            
               а)стойността на кредитите за домакинствата и нефинансовите дружества в съответните държави членки, която се определя въз основа на дадения референтен показател и е изразена както като абсолютна величина, така и като относителна — спрямо общата стойност на кредитите за домакинствата и нефинансовите дружества в тези държави членки;
            
            
               б)оценка на броя на домакинствата в съответната държава членка, взели кредит, който се основава на дадения референтен показател; броят на домакинствата е изразен както като абсолютна величина, така и като относителна — спрямо общия брой на домакинствата в тази държава членка;
            
            
               в)оценка на броя на нефинансовите дружества в съответните държави членки, взели кредит, който се основава на дадения референтен показател; броят на нефинансовите дружества е изразен както като абсолютна величина, така и като относителна — спрямо общия брой на нефинансовите дружества в тази държава членка;
            
            
               г)степента на задлъжнялост на домакинствата и предприятията в тези държави членки.
            
            
               Член 7
                  Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 29.9.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  OB L 171, 29.6.2016 г., стр. 1.